Diari Oficial de la Generalitat Valenciana


Sumari del DOGV 10760, del 28-02-2025 (2025/3763)

ORDE 3/2025, de 26 de febrer, de la Conselleria d'Agricultura, Aigua, Ramaderia i Pesca, per la qual s'establixen les normes per a la renovació dels càrrecs electes dels òrgans de gestió de les figures de qualitat agroalimentària de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**VACATIO LEGIS**

Permalink ELI

**https://dogv.gva.es/va/eli/es-vc/o/2025/02/26/(1)/dof/vci/html**

### Dades del document

Número de DOGV
:   10270

Data del DOGV
:   28-02-2025

Secció del DOGV
:   I. DISPOSICIONS GENERALS

Número del document
:   2025/3763

CVE
:   NXTA-W-1806-2561

Data del document
:   26-02-2025

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Descriptors 

:   * qualitat del producte
    * eleccions
    * denominació d'origen

Índex

Preàmbul

Capítol I. Disposicions generals

Article 1. Objecte

Article 2. Àmbit aplicable

Article 3. Normativa aplicable

Article 4. Duració del mandat

Article 5. Convocatòria d’eleccions

Article 6. Calendari electoral

Capítol II. Junta electoral

Article 7. Junta electoral

Article 8. Designació de membres de la junta electoral

Capítol III. Censos electorals

Article 9. Electors i elegibles

Article 10. Normes d’elaboració dels censos electorals

Article 11. Admissió i exposició dels censos

Capítol IV. Presentació i proclamació de candidatures

Article 12. Presentació de candidatures

Article 13. Requisits de les candidatures

Article 14. Limitacions a les candidatures

Article 15. Proclamació de les candidatures, exposició i reclamacions

Article 16. Possibilitat de no celebració de votacions

Article 17. Campanya electoral

Capítol V. Meses electorals

Article 18. Composició de les meses electorals

Article 19. Nombre i lloc de les meses electorals

Article 20. Persones interventores i apoderades

Article 21. Constitució de les meses electorals

Article 22. Documentació de les meses electorals

Article 23. Prohibició de propaganda i decisions de la presidència de la mesa

Capítol VI. Votació

Article 24. Paperetes i urnes

Article 25. Inici de la votació

Article 26. Exercici del dret de vot i desenrotllament de la votació

Article 27. Vot per correu

Article 28. Finalització de la votació

Article 29. Escrutini

Article 30. Vots nuls i en blanc

Article 31. Acta de l’escrutini

Article 32. Publicació dels resultats i remissió de la documentació a la junta electoral

Capítol VII. Proclamació de vocals

Article 33. Proclamació dels vocals electes

Capítol VIII. Sessió de constitució de l’òrgan de gestió

Article 34. Constitució del nou consell regulador o òrgan de gestió i elecció de la seua presidència

Disposició derogatòria

Disposició final primera. Execució i aplicació

Disposició final segona. Entrada en vigor

PREÀMBUL

Les denominacions d’origen i indicacions geogràfiques protegides es van crear com a instruments per a protegir i promoure les produccions de qualitat pròpies de determinats territoris, que s’erigixen com a elements importants per al desenrotllament rural. A estos règims de qualitat caldria afegir també el constituït per la producció ecològica.

Actualment en la regulació dels productes de qualitat diferenciada confluïxen normes de diferent abast. D’una banda, trobem la normativa europea, que tracta de donar un enfocament comú en tot el territori de la Unió als diferents règims de qualitat; mentres que a escala autonòmica, la regulació es va dur a terme mitjançant el Decret 222/2007 de 9 de novembre, del Consell, pel qual s’establixen normes relatives als consells reguladors o òrgans de gestió de les denominacions de qualitat de la Comunitat Valenciana.

Esta normativa autonòmica regula la figura dels consells reguladors com a corporacions de dret públic, dotats de personalitat jurídica pròpia i de plena capacitat per al desenrotllament de les seues finalitats, que poden fer tota classe d’actes de gestió i administració, que, amb caràcter general, subjecten la seua activitat al dret privat, excepte en les actuacions que impliquen l’exercici de potestats o funcions públiques, en les quals han de subjectar-se al dret administratiu.

Els consells reguladors o òrgans de gestió tenen base associativa privada, sense ànim de lucre, i, a més d’autonomia per a la seua gestió i organització, gaudixen d’autonomia econòmica.

El Decret 222/2007 mencionat establix que la seua estructura i el funcionament han de ser democràtics, regint en tot moment els principis de representació paritària dels sectors, representativitat dels interessos econòmics dels sectors confluents, i d’autonomia de gestió i organització dels processos electorals als seus òrgans rectors.

Pel que respecta al Ple, estarà format pels vocals tècnics designats per la conselleria competent en la matèria i per aquells que resulten triats entre els inscrits en els diferents registres després de la celebració del corresponent procés electoral. L’elecció d’estos últims ha d’establir-se reglamentàriament i ha de ser, en tot cas, paritària, amb un nombre de vocals igual per a cada sector.

Així mateix, en els reglaments dels diferents òrgans de gestió de les figures de qualitat agroalimentària de la Comunitat Valenciana s’establix la freqüència amb la qual s’han de convocar eleccions, que és d’una vegada cada quatre anys.

Esta orde s’adequa als principis de necessitat, eficàcia, proporcionalitat, seguretat jurídica, transparència i eficiència; tot això, en virtut del que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques.

Com ja s’ha exposat, és necessari determinar les normes de convocatòria i celebració de les eleccions dels òrgans de govern dels òrgans de gestió de les figures de qualitat agroalimentàries (DOP, IGP, IG, Agricultura ecològica) existents a la Comunitat Valenciana abans de la convocatòria de les eleccions que han de realitzar-se en 2025. La publicació d’esta norma és eficaç i proporcional als fins perseguits, i dona resposta al principi de seguretat jurídica, ja que concreta el marc normatiu aplicable al procés electoral.

Finalment, respecte al principi de transparència, per a l’elaboració de la present norma han sigut consultats els sectors afectats i esta ha sigut sotmesa als tràmits propis de la participació ciutadana, això és, consulta pública i tràmits d’audiència i informació públiques, de conformitat amb el que s’establix en els articles 14 i següents de la Llei 4/2023, de 13 d’abril, de la Generalitat, de participació ciutadana i foment de l’associacionisme de la Comunitat Valenciana, en relació amb l’article 43 de la Llei 5/1983, de 30 de desembre, del Consell i l’article 133 de la Llei 39/2015, d’1 d’octubre, del procediment administratiu comú de les administracions públiques, amb la finalitat de fomentar la màxima participació de totes les persones, institucions i empreses que pogueren estar interessades.

Per tot el que s’ha indicat, seguint els tràmits procedimentals previstos en el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat, previ informe de l’Advocacia General de la Generalitat, a proposta de la Direcció General de Producció Agrícola i Ramadera, i en l’ús de les facultats que em conferix la disposició final primera de l’esmentat Decret 222/2007 i l’article 28.e de la Llei 5/1983, de 30 de desembre, del Consell, sobre la potestat reglamentària en forma d’ordes en les matèries pròpies de la Conselleria,

ORDENE

CAPÍTOL I

*Disposicions generals*

*Article 1. Objecte*

L’objecte d’esta orde és establir les normes que han de regir els processos electorals dels representants que integren els òrgans de gestió de les figures de qualitat agroalimentària de la Comunitat Valenciana.

*Article 2. Àmbit aplicable*

1. Esta orde és aplicable als òrgans de govern dels òrgans de gestió d’aquelles figures de qualitat que es regulen per normativa europea i el seu àmbit geogràfic es trobe en el territori de la Comunitat Valenciana íntegrament, excepte aquells paratges de municipis confrontants que se citen expressament en els plecs de condicions de les denominacions d’origen protegides de vins.

En concret és aplicable als consells reguladors o òrgans de gestió de les figures de qualitat que s’indiquen a continuació:

1. Denominacions d’origen protegides.

2. Indicacions geogràfiques protegides.

3. Agricultura ecològica.

4. Indicacions geogràfiques de begudes espirituoses.

5. Indicacions geogràfiques de productes aromatitzats a base de vi.

2. Aquelles figures de qualitat agroalimentària de recent creació en el moment de publicació de la convocatòria electoral participaran en el procés electoral quan haja transcorregut almenys un any des de l’elecció provisional del seu òrgan de govern. En cas contrari, no participaran fins al següent procés electoral.

*Article 3. Normativa aplicable*

1. El procediment electoral es regirà pel que es disposa en esta orde i en els reglaments de cada un dels consells reguladors, òrgans de gestió o comités de les figures de qualitat agroalimentària de la Comunitat Valenciana, en relació amb les previsions que sobre el règim electoral es continguen en estos.

2. Supletòriament, seran aplicables la Llei orgànica 5/1985, de 19 de juny, sobre el règim electoral general i la Llei 1/1987, de 31 de març, electoral valenciana.

*Article 4. Duració del mandat*

1. La duració del mandat dels vocals dels òrgans de gestió serà de quatre anys, i podran ser reelegits.

2. Els quatre anys de vigència del mandat es comptaran des de l’endemà de la presa de possessió, que s’efectuarà segons el calendari que s’establisca en la convocatòria corresponent.

3. Si durant el seu mandat, els vocals electes deixaren d’estar vinculats als sectors que representen, seran baixa com a vocals i seran substituïts pels respectius suplents.

4. Finalitzat el seu mandat i, en tot cas, durant el procés electoral, els vocals dels òrgans de gestió estaran en funcions, per la qual cosa podran efectuar únicament actes de despatx ordinari dels assumptes de la seua competència, fins a la presa de possessió del nou òrgan de gestió.

*Article 5. Convocatòria d’eleccions*

1. La convocatòria d’eleccions es farà per resolució del conseller competent en matèria de figures de qualitat agroalimentària.

2. La resolució de convocatòria electoral haurà de publicar-se en el *Diari Oficial de la Generalitat Valenciana*  almenys tres mesos abans de la finalització del mandat dels òrgans de govern, excepte per causes de força major.

*Article 6. Calendari electoral*

1. La convocatòria electoral inclourà un calendari electoral en el qual es detallen els terminis de cada un dels tràmits electorals.

2. El dia de celebració de les eleccions haurà d’estar comprés entre la quinzena anterior i la posterior a la finalització del mandat dels òrgans de govern dels òrgans de gestió.

3. Les fases del calendari electoral seran, almenys, les següents:

a) Designació de membres de la junta electoral.

b) Constitució de la junta electoral.

c) Elaboració de censos provisionals.

d) Elaboració de censos definitius.

e) Presentació de candidatures.

f) Proclamació de candidatures.

g) Resolució de no celebració d’eleccions en cas de presentació de candidatures úniques en determinats censos.

h) Celebració de les eleccions.

i)  Proclamació de vocals electes.

j)  Constitució dels nous òrgans de govern.

k) Elecció de presidents i vicepresidents.

l)  Nomenament de presidents i vicepresidents.

En totes les fases del procés electoral en què siga necessari s’habilitaran fases de reclamació i resolució de reclamacions.

CAPÍTOL II

*Junta electoral*

*Article 7. Junta electoral*

1. Es constituirà una única junta electoral en cada convocatòria de procés electoral, com a òrgan suprem de supervisió del procés electoral.

2. La junta electoral tindrà la seua seu en les dependències de la direcció general competent en matèria de figures de qualitat agroalimentària.

3. La junta electoral tindrà la composició següent:

a) Presidència: la persona titular de la direcció general competent en figures de qualitat agroalimentària, que tindrà com a suplent la persona titular de la subdirecció general competent en figures de qualitat agroalimentària.

b) Vocalies:

Primer. Tres funcionàries o funcionaris dels subgrups A1 o A2 de la conselleria competent en matèria de figures de qualitat agroalimentària o dels seus organismes i ens dependents, que tindran com a suplents a tres persones amb els mateixos requisits que les titulars.

Segon. Un representant de cada una de les organitzacions professionals agràries implantades en l’àmbit de les figures de qualitat diferenciada agroalimentària i del Comité d’Agricultura Ecològica de la Comunitat Valenciana. Estos hauran d’acreditar que l’organització professional agrària a la qual representen va obtindre almenys un vocal en el procés electoral immediatament anterior.

Tercer. Un representant de les associacions empresarials dels sectors industrials implicats que compten amb més implantació.

Quart. Un representant de les cooperatives dels sectors implicats o de les seues associacions amb més implantació.

c) Secretaria: una persona funcionària del subgrup A1, llicenciada o graduada en dret, de l’esmentada conselleria o dels seus organismes i ens dependents, que tindrà com a suplent una persona amb els mateixos requisits que la titular.

4. Una mateixa organització professional agrària, associació o entitat cooperativa o associació d’estes no podrà tindre més d’un representant.

*Article 8. Designació de membres de la junta electoral*

1. Dins del termini previst en la resolució que convoque les eleccions, la persona titular de la direcció general amb competències en figures de qualitat agroalimentària proposarà els membres de la junta electoral previstos en l’article 7.3.a, 7.3.b.Primer i 7.3.c i els seus suplents.

2. Les organitzacions professionals agràries que complisquen amb el que es preveu en l’article 7.3 i que ho vullguen proposaran els seus membres i suplents per a la junta electoral en el termini previst en cada convocatòria.

Per a això, hauran de presentar un escrit dirigit al titular de la conselleria amb competències en figures de qualitat agroalimentària, acompanyat de la documentació que acredite la representació obtinguda en el procés electoral immediatament anterior.

3. En el supòsit d’organitzacions professionals agràries, associacions o cooperatives i les seues associacions integrades en altres d’àmbit superior, aquelles únicament podran presentar candidatures si estes no ho feren.

4. Dins del termini previst en la resolució que convoque les eleccions, la persona titular de la conselleria amb competències en figures de qualitat agroalimentària designarà els membres de la junta electoral i els seus suplents. Contra esta designació es podrà interposar un recurs davant del conseller competent. Els terminis de recurs i resolució s’establiran en la resolució de convocatòria electoral.

5. Tant la designació de les persones titulars i suplents de la junta electoral en representació dels diferents sectors com, si és el cas, la resolució dels recursos que s’interposen contra esta designació serà notificada en l’adreça electrònica autoritzada per l’organització proponent a l’efecte de la recepció de les comunicacions.

6. Els membres de la junta electoral no podran formar part de cap candidatura.

CAPÍTOL III

*Censos electorals*

*Article 9. Electors i elegibles*

A l’efecte del procés electoral, seran electors i elegibles les persones físiques o jurídiques pertanyents a cada un dels censos. En cap cas es podrà tindre la condició d’elector o elegible en diversos censos.

*Article 10. Normes d’elaboració dels censos electorals*

1. Els censos electorals hauran de ser elaborats per cada consell regulador o òrgan de gestió per usar-los en el procés electoral.

2. S’inclouran en el cens electoral totes aquelles persones físiques o jurídiques que reunisquen els següents requisits amb anterioritat al dia de la publicació de la resolució de la convocatòria d’eleccions en el *Diari Oficial de la Generalitat Valenciana*:

a) Estar inscrites en els registres corresponents de l’òrgan de gestió de la figura de qualitat.

b) Estar en ple ús dels seus drets civils, les persones físiques, o el representant a través del qual exercisquen el vot les persones jurídiques.

c) Complir els requisits que determine al respecte el reglament del consell regulador o òrgan de gestió.

3. Correspon a la persona que exercisca les funcions de secretaria o, en defecte d’això, a la direcció o gerència de cada consell regulador o òrgan de gestió, l’elaboració dels censos electorals, que hauran de ser aprovats pel ple.

4. En els censos hauran de figurar els titulars per orde alfabètic del primer cognom, o el nom de l’entitat si es tracta de persones jurídiques.

5. Els censos electorals hauran d’estar confeccionats en el termini que s’indique en la resolució de convocatòria.

6. Els censos definitius seran remesos d’ofici a les candidatures en format electrònic, incloent-hi les dades dels inscrits. La seua utilització es limitarà exclusivament als fins previstos en esta norma.

*Article 11. Admissió i exposició dels censos*

1. Una vegada elaborats els censos corresponents en nombre d’exemplars necessaris per a la seua exposició, i amb les comprovacions prèvies que es consideren necessàries, es diligenciaran amb les firmes de les persones titulars de la presidència i secretaria de l’òrgan de gestió.

2. Cada òrgan de gestió, una vegada elaborats els censos, els exposarà en la seua seu i els remetrà als llocs següents, per a exposar-los:

a) A la seu de direcció general competent en matèria de qualitat agroalimentària, a on s’exposaran tots estos.

b) A les direccions territorials de la conselleria competent en matèria de qualitat agroalimentària, a on s’exposaran, almenys, els censos corresponents als inscrits a la província.

c) A les oficines agràries comarcals, a on s’exposaran, almenys, els censos corresponents als inscrits del seu àmbit geogràfic.

Les dades personals que figuren en el cens només podran ser utilitzades per als fins de la consulta. La publicitat es limitarà als llocs establits, en la forma i pel temps necessari perquè els electors puguen comprovar i rectificar les seues dades. D’acord amb la disposició addicional 10a de la Llei orgànica 3/2018, de 5 de desembre, de protecció de dades personals i garantia dels drets digitals, els exemplars dels censos que s’exposen al públic en general contindran les dades dels DNI parcialment ocults. Així mateix, s’ajustarà al que es disposa en el Reglament (UE) 2016/679 del Parlament Europeu i del Consell, de 27.04.2016, relatiu a la protecció de dades de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE (Reglament general de protecció de dades).

3. Els censos s’exposaran en els llocs assenyalats durant un termini de tres dies hàbils comptats des de l’endemà de l’acord d’exposició, termini durant el qual es podran formular reclamacions davant del responsable de la seua elaboració, que haurà de resoldre-les en el termini de 5 dies hàbils.

4. Una vegada resoltes les reclamacions, es procedirà a l’exposició dels censos definitius en els mateixos llocs que en el cas dels provisionals.

CAPÍTOL IV

*Presentació i proclamació de candidatures*

*Article 12. Presentació de candidatures*

1. Les candidatures es presentaran dins del termini previst en la resolució que convoque les eleccions, que serà d’un mínim de 10 dies hàbils.

2. La presentació es realitzarà mitjançant sol·licitud de proclamació davant de la junta electoral acompanyada de la documentació que acredite la identitat del presentador de la candidatura, que haurà de ser algun dels candidats que la integren, els avals obtinguts i la identitat dels titulars i suplents que conformen la candidatura.

3. La representació dels diferents sectors i el nombre de vocals per cens seran els que consten expressament en els reglaments dels consells reguladors o òrgans de gestió. En el supòsit de no estar establits i que no hi haja una norma interna sobre el procés electoral aprovada per l’òrgan de gestió, caldrà ajustar-se al que acorde i comunique sobre este tema, de manera expressa, la junta electoral per part de l’òrgan de gestió en el termini de deu dies naturals comptats des del següent al de la publicació de la resolució de convocatòria.

4. Per als censos de productors agraris, podran presentar candidatures:

a) les organitzacions professionals agràries implantades a la Comunitat Valenciana, per si soles, o en col·laboració, si és el cas, amb les cooperatives, les seues unions o federacions,

b) les agrupacions d’electors que estiguen avalades per un mínim del 5 per cent del total del cens de què es tracte.

5. Per als censos diferents dels de productors agraris, podran presentar candidatures les associacions empresarials i les cooperatives, a través dels seus òrgans de representació, sempre que estiguen implantades en les zones de producció, i quan estiguen previstes en el respectiu reglament de l’òrgan de gestió. Així mateix, les agrupacions d’electors que siguen avalades pel 5 %, com a mínim, del total d’electors del cens respectiu.

*Article 13. Requisits de les candidatures*

1. Cada candidatura haurà de contindre un nombre de candidats igual al nombre de vocals assignats al corresponent cens en l’òrgan de govern al qual es presente la candidatura.

Excepcionalment, si no hi ha suficients persones inscrites en el cens per a presentar dos candidatures completes, es podran presentar candidatures amb menys candidats que vocalies. Les candidatures podran, a més, contindre fins a un nombre igual de suplents.

2. Els candidats i els suplents figuraran ordenats. Els suplents ho seran de la candidatura, no de candidats concrets.

3. Les candidatures es presentaran davant de la junta electoral, i expressaran clarament les dades següents:

a) Denominació de l’entitat (organització, associació, federació o agrupació) que les proposa;

b) Nom i cognoms o raó social dels candidats inclosos en estes;

c) Orde de col·locació dels candidats i els seus suplents, dins de cada llista.

4. El secretari de la junta electoral diligenciarà les llistes presentades, fent constar data i hora de presentació, i expedirà un rebut d’esta, si se li sol·licita. Així mateix, adjudicarà a cada llista un número d’orde de presentació.

5. Les llistes es presentaran acompanyades de declaracions d’acceptació de les candidatures, subscrites pels candidats, que hauran de reunir les condicions d’elegibilitat. En el cas de funcionaris, estos hauran de presentar la seua compatibilitat, que es determinarà d’acord amb el que dispose la normativa vigent en la matèria.

*Article 14. Limitacions a les candidatures*

1. Cap organització integrada en una altra superior podrà presentar llista pròpia de candidats, si l’ha presentada la de major àmbit. Tampoc podrà presentar cap associació empresarial federada o coalitzada si la presenta la respectiva federació o coalició.

2. Cap organització podrà presentar més d’una llista de candidats per al mateix cens. En cas contrari, seran rebutjades totes estes llistes.

3. Les llistes que presenten les organitzacions professionals agràries, les associacions empresarials i, si és el cas, les federacions de cooperatives hauran d’estar subscrites pels qui n’exercixen la representació, d’acord amb els seus estatuts.

4. En la presentació de les candidatures no podran utilitzar-se símbols o identificacions pròpies de partits polítics.

5. Un candidat no pot figurar en més d’una candidatura a un mateix òrgan de gestió.

*Article 15. Proclamació de les candidatures, exposició i reclamacions*

1. L’endemà de la finalització del termini de presentació de candidatures es proclamaran estes per la junta electoral, excepte per causa d’inelegibilitat o no inclusió en el cens. Estes circumstàncies, denunciades o apreciades per la junta electoral, suposaran l’exclusió del candidat o dels candidats.

2. Una vegada proclamades les diferents candidatures, la junta electoral acordarà la seua exposició pública en la seua seu i en la dels diferents consells reguladors, òrgans de gestió o comités durant dos dies hàbils.

3. Durant l’exposició pública i fins a l’endemà de la seua finalització, podran presentar-se reclamacions contra la proclamació de candidatures davant de la junta electoral, que haurà de resoldre en el termini de tres dies hàbils comptats des de la finalització del termini de presentació de reclamacions, i haurà de comunicar la resolució als representants de les candidatures corresponents el mateix dia.

*Article 16. Possibilitat de no celebració de votacions*

1. En el cas que només es presente una candidatura per a un o diversos censos, la junta electoral acordarà que no se celebre la corresponent votació.

2. La no celebració de votacions es donarà a conéixer mitjançant un anunci exposat en les seus de la direcció general competent en matèria de qualitat agroalimentària i de les direccions territorials de la conselleria competent en matèria de qualitat agroalimentària.

3. Tal circumstància no obsta per a dur a terme tot el procés fins a la proclamació de vocals electes i l’elecció de la presidència del consell regulador, òrgan de gestió o comité.

*Article 17. Campanya electoral*

1. La campanya electoral començarà a partir del dia assenyalat en la convocatòria i finalitzarà a les 00:00 h del dia immediatament anterior al de la votació, i no podrà realitzar-se, des d’eixe moment, propaganda de cap gènere a favor de cap candidatura.

2. Els consells reguladors o òrgans de gestió podran realitzar durant el període electoral una campanya de caràcter institucional destinada al foment del vot, així com a informar els electors sobre la data de votació, el procediment per a votar i els requisits, sense influir en cap cas en l’orientació del vot.

3. S’establix la prohibició de l’ús de la imatge corporativa de la Generalitat Valenciana, del Govern d’Espanya o de qualsevol altra administració pública en la propaganda electoral de les candidatures.

CAPÍTOL V

*Meses electorals*

*Article 18. Composició de les meses electorals*

1. Cada mesa electoral estarà formada per la presidència i dos adjunts o adjuntes, designats per la junta electoral mitjançant sorteig públic que se celebrarà l’endemà de la proclamació definitiva de candidatures entre els electors. Es designaran suplents tant per a la presidència com per als adjunts o adjuntes, seguint el mateix procediment. En el cas que algun dels designats haja sigut proclamat candidat a vocal, la junta electoral triarà una altra persona substituta pel mateix procediment.

2. La condició de membre d’una mesa electoral tindrà caràcter obligatori. Una vegada realitzat el sorteig, es comunicarà als interessats perquè en el termini d’un dia puguen al·legar una excusa documentalment justificada que impedisca la seua acceptació, i la junta electoral resoldrà definitivament, sense ulterior recurs, en el termini d’un dia. La no-acceptació injustificada podrà sancionar-se amb cinc anys d’inhabilitació per a ser vocal.

3. Si la causa impeditiva sobrevé després, l’avís es realitzarà immediatament i sempre abans de l’hora de constitució de la mesa electoral. En este cas, la junta electoral resoldrà igualment abans de l’hora de constitució de la mesa electoral.

4. Si algun dels components de la mesa no compareix en el moment en què siga constituïda, ho comunicarà a la junta electoral, que podrà designar lliurement les persones més idònies per a garantir el bon orde de l’elecció i l’escrutini, si tampoc han comparegut bastants membres per a constituir la mesa.

*Article 19. Nombre i lloc de les meses electorals*

El nombre de meses electorals i la seua ubicació per cada un dels censos serà fixat per la junta electoral, atés el criteri de la major facilitat possible per a l’exercici del dret al vot de les persones electores.

*Article 20. Persones interventores i apoderades*

1. Les persones representants de cada candidatura podran proposar la designació de dos persones interventores per mesa electoral davant de la junta electoral. Estes propostes podran presentar-se fins al dia en què acabe l’exposició pública de candidatures. El dia que es proclamen les candidatures definitives es procedirà, així mateix, a la designació de les persones interventores.

2. Les persones interventores formaran part de les meses electorals i presenciaran la votació i l’escrutini, i firmaran igualment les actes de constitució de la mesa i l’escrutini.

3. Les persones interventores hauran de ser electores de la seua mesa electoral i no ser candidats ni suplents d’estos.

4. La junta electoral expedirà, en tot cas, les oportunes credencials perquè les persones interventores acrediten esta condició davant de la mesa electoral.

5. El representant de cada candidatura pot atorgar el poder a favor de qualsevol ciutadà, major d’edat i que es trobe en ple ús dels seus drets civils i polítics, a fi que exercisca la representació de la candidatura en els actes i operacions electorals. L’apoderament es formalitzarà davant de notari.

*Article 21. Constitució de les meses electorals*

1. La presidència i els adjunts o adjuntes de cada mesa electoral, així com els seus suplents, es reuniran a les 9:00 h del dia de la votació en el lloc designat per a esta.

2. Si la persona designada per a exercir la presidència no acudira, la substituirà el seu suplent i, si falta este, el primer adjunt o adjunta i el segon adjunt o adjunta, per este orde. L’adjunt o adjunta que ocupara la presidència o que no acudira serà substituït o substituïda pel seu suplent.

3. En cap cas podrà constituir-se la mesa sense la presència de la presidència i dos adjunts o adjuntes.

4. A les 9:30 h la presidència estendrà l’acta de constitució de la mesa, que firmarà juntament amb els adjunts o adjuntes i les persones interventores, si n’hi ha. En l’acta s’expressarà, necessàriament, el nom de qui ocupe la presidència i adjunts o adjuntes que formen la mesa, així com la relació de les persones interventores, si n’hi ha, amb indicació de la candidatura que representen.

5. Així mateix, es farà constar qualsevol incident que afecte el bon orde del procés electoral, juntament amb el nom i els cognoms dels qui els hagen alterat.

6. La presidència tindrà, en el lloc en què se situe la mesa electoral, autoritat plena per a mantindre l’orde, assegurar la llibertat de les persones electores i vetlar per l’observança de la llei.

*Article 22. Documentació de les meses electorals*

1. La documentació que omplirà cada mesa electoral, i que remetrà a la junta electoral, serà la següent:

a) L’acta de constitució de la mesa electoral

b) La llista de les persones interventores personades

c) L’acta d’escrutini, en què s’indiquen els certificats expedits.

d) El certificat de l’acta d’escrutini.

2. La remissió dels documents enumerats en les lletres a, b i c serà en sobre tancat.

*Article 23. Prohibició de propaganda i decisions de la presidència de la mesa*

1. Ni en els locals electorals ni en els seus voltants podrà fer-se propaganda a favor de cap candidatura. Tampoc es podran formar grups susceptibles d’entorpir, dificultar o coaccionar el lliure exercici del dret de vot.

2. La presidència de la mesa, per a garantir el lliure desenrotllament de la votació, prendrà totes les mesures que estime convenients.

CAPÍTOL VI

*Votació*

*Article 24. Paperetes i urnes*

Les paperetes i sobres per a cada cens seran facilitades per la junta electoral a les meses electorals contra rebut firmat per la presidència, en quantia suficient per a garantir la seua disponibilitat i seran confeccionats de manera que no induïsquen a error en les persones votants, especialment, sobre el cens al qual correspon, i d’acord amb el model de papereta que s’establisca.

*Article 25. Inici de la votació*

La votació serà personal, lliure i secreta, i la presidència anunciarà el seu inici amb les paraules «Comença la votació».

*Article 26. Exercici del dret de vot i desenrotllament de la votació*

1. El dret a votar s’exercirà després d’acreditar la inscripció de l’elector en les llistes certificades del cens i la verificació de la seua identitat, mitjançant exhibició del seu document nacional d’identitat, passaport o permís de conduir.

2. La representació dels electors que siguen persones jurídiques s’acreditarà mitjançant documentació fefaent, siga mitjançant un certificat emés per prestadors de servicis electrònics de confiança qualificats o mitjançant una acreditació davant d’una seu notarial.

3. La votació serà personal i secreta. Les persones electores s’acostaran a la mesa i manifestaran el seu nom i cognoms o el de l’entitat que representen. Després que els adjunts o adjuntes i, si és el cas, les persones interventores comproven en les llistes dels censos la inclusió de la persona votant i la seua identitat, i després d’anotar que es presenta a votar, la persona electora entregarà en mà a la presidència la papereta introduïda en un sobre.

4. La presidència, a la vista del públic i després d’anunciar el nom de la persona votant, afegirà «vota» i depositarà en l’urna el sobre entregat.

*Article 27. Vot per correu*

Les persones electores podran emetre el seu vot per correu mitjançant sol·licitud cursada davant de la secretaria del consell regulador o òrgan de gestió corresponent. Esta sol·licitud podrà efectuar-se a partir de la data d’exposició de censos definitius i fins al dècim dia anterior a la data de les eleccions.

*Article 28. Finalització de la votació*

A les 20:00 hores el president anunciarà que acaba la votació i no permetrà l’entrada en el local a ningú. Preguntarà si alguna de les persones electores presents no ha votat encara, i admetrà els vots de les que es troben dins del local, i a continuació votaran els membres de la mesa i els interventors, si n’hi ha, i firmaran les actes tots ells.

*Article 29. Escrutini*

1. Acabada la votació, la presidència de la mesa electoral la declararà tancada i començarà l’escrutini, en acte públic; desprecintarà cada urna; n’extraurà un a un els sobres, i cada papereta del seu sobre, i llegirà en veu alta la denominació de la candidatura.

2. Posarà de manifest cada papereta, una vegada llegida, a la resta de la mesa i al públic, i al final es confrontarà el nombre total de paperetes amb el de persones votants anotades.

*Article 30. Vots nuls i en blanc*

1. Són vots nuls:

a) Els vots emesos en sobres o paperetes no oficials, així com els emesos en papereta sense sobre o en sobre que continga més d’una papereta de distinta candidatura o cens. Quan hi haja en el sobre més d’una papereta de la mateixa candidatura, es computarà com un sol vot.

b) Els vots emesos en paperetes en les quals s’hagen modificat, afegit, assenyalat o ratllat noms de candidats inclosos en esta, o en què s’haja alterat l’orde de col·locació, així com aquelles en les quals s’haja produït qualsevol altra alteració.

c) Els vots emesos en sobres en els quals s’haja produït qualsevol alteració de les assenyalades en els paràgrafs anteriors.

2. Són vots en blanc, però vàlids, aquells sobres que no continguen papereta.

*Article 31. Acta de l’escrutini*

1. Una vegada fet el recompte de paperetes, la presidència preguntarà si hi ha propostes o reclamacions contra l’escrutini. Si no n’hi ha, o després de ser resoltes per la majoria de la mesa, s’anunciarà en veu alta el resultat, especificant el nombre de persones electores, el nombre de persones votants, el de vots en blanc, el de vots nuls, i els vots obtinguts per cada candidatura.

2. Els sobres i les paperetes extrets de les urnes es destruiran en presència de les persones assistents, excepte els que hagen sigut objecte de reclamació, que s’uniran a l’acta una vegada rubricades pels membres de la mesa en el seu revers.

3. Una vegada concloses estes operacions, la presidència, els adjunts o les adjuntes i els interventors de la mesa, si n’hi ha, firmaran l’acta de la sessió i l’escrutini. En esta expressaran detalladament el nombre de persones electores segons les llistes del cens electoral, el nombre de persones votants, els vots nuls, els vots vàlids, els vots en blanc i els vots obtinguts per cada candidatura, consignant sumàriament les reclamacions o propostes formulades, les resolucions donades per la mesa, i les incidències, si n’hi ha, amb indicació dels noms i cognoms dels qui les van produir.

*Article 32. Publicació dels resultats i remissió de la documentació a la junta electoral*

1. Després de l’escrutini, s’estendrà certificació dels resultats i es fixarà en lloc visible del local en què s’haja fet la votació.

2. Per la presidència es remetrà, a la junta electoral, el sobre tancat amb l’acta original de l’escrutini, l’acta de constitució de la mesa i la llista de persones interventores i, fora d’este, la certificació de l’escrutini. Este sobre tancat serà firmat pels membres de la mesa en la solapa per a garantir el seu contingut.

CAPÍTOL VII

*Proclamació de vocals*

*Article 33. Proclamació dels vocals electes*

1. El dia hàbil següent de la votació, una vegada rebuda la documentació en sobre tancat de totes les meses electorals, la junta electoral procedirà a la seua obertura i a l’atribució de vocalies i, si és el cas, suplències, per a la qual cosa aplicarà les regles dels articles 163.1 i 164.1 de la Llei orgànica 5/1983, de 19 de juny, del règim electoral general. Es procedirà a proclamar en acte públic i a través de la presidència les vocalies electes dels consells reguladors, òrgans de gestió o comités de les figures de qualitat diferenciada que hagen celebrat eleccions, i es publicaran els resultats en la seu de la junta electoral i es remetran immediatament a la direcció general amb competències en matèria de qualitat agroalimentària.

2. Fins a dos dies hàbils després de la proclamació dels vocals, es podrà recórrer contra esta davant de la junta electoral, que haurà de resoldre en el termini màxim de dos dies hàbils.

3. Una vegada transcorregut el termini d’interposició de recurs contra la proclamació sense que se n’haja interposat cap o, si se n’ha interposat, una vegada resolts els recursos, la junta electoral remetrà les oportunes credencials als vocals electes.

CAPÍTOL VIII

*Sessió de constitució de l’òrgan de gestió*

*Article 34. Constitució del nou consell regulador o òrgan de gestió i elecció de la seua presidència*

1. Al cap de set dies de la votació, el consell regulador, l’òrgan de gestió o el comité en funcions celebrarà la seua última sessió plenària, a fi de cedir possessió dels seus càrrecs a les noves vocalies electes que, amb la presentació prèvia de les seues credencials o els nomenaments per les institucions, prendran possessió dels seus càrrecs.

2. Finalitzada la presa de possessió, es constituirà entre les vocalies electes una mesa d’edat encarregada de dirigir la sessió. Exercirà la presidència qui tinga més edat i la secretaria qui tinga menys edat, llevat que el reglament del consell regulador, òrgan de gestió o comité preveja una altra cosa.

3. El Ple del consell regulador, òrgan de gestió o comité elegirà qui haja d’exercir la presidència, d’acord amb el que es preveu en l’article 7.3 del Decret 222/2007, de 9 de novembre, del Consell, pel qual s’establixen normes relatives als consells reguladors o òrgans de gestió de les denominacions de qualitat de la Comunitat Valenciana o, si és el cas, l’apartat 6 de l’article 44 de la Llei 2/2005, de 27 de maig d’ordenació del sector vitícola de la Comunitat Valenciana.

4. En la presentació de candidatures a la presidència del consell regulador o òrgan de gestió s’observarà el següent:

a) Les vocalies electes seran candidatures automàtiques (podran presentar-se per si mateixes o ser presentades per alguna altra vocalia).

b) Tres o més vocalies electes podran presentar la candidatura de persones que consideren idònies per al càrrec, fins i tot no sent vocals electes, sempre que estes hagen firmat un document d’acceptació.

c) En qualsevol cas, les condicions d’elegibilitat dels candidats a la presidència, i/o els requisits d’elegibilitat seran els que establisca el corresponent reglament de l’òrgan de gestió.

5. Efectuada la votació s’estendrà acta de l’escrutini en la qual conste el resultat d’esta amb constància del nombre de vots obtinguts per cada candidatura.

6. Una vegada elegida la presidència, es procedirà segons el que es preveu en el reglament vigent quan estiga adaptat a la nova personalitat jurídica com a corporació de dret públic de base privada d’acord amb el que es preveu en la Llei 10/2006, de 26 de desembre, de mesures fiscals, de gestió administrativa i financera, i d’organització de la Generalitat; el Decret 222/2007, de 9 de novembre, del Consell, pel qual s’establixen normes relatives als consells reguladors o òrgans de gestió de les denominacions de qualitat de la Comunitat Valenciana; la Llei 2/2005, de 27 de maig, d’ordenació del sector vitivinícola de la Comunitat Valenciana, i el Decret 8/2007, de 19 de gener, del Consell, pel qual s’aprova el Reglament de la Llei 2/2005, de 27 de maig, de la Generalitat, d’ordenació del sector vitivinícola de la Comunitat Valenciana. En el cas que el reglament no continga cap previsió sobre este tema i no hi haja una norma interna sobre el procés electoral aprovada pel consell regulador, per l’òrgan de gestió o pel comité, o en el cas que el reglament no s’haja adaptat a la nova personalitat jurídica, es procedirà d’acord amb el que este haja acordat i comunicat sobre este tema, de manera expressa, a la junta electoral.

7. La presidència de la mesa d’edat remetrà l’acta de votació a la conselleria amb competències en matèria de qualitat agroalimentària perquè es procedisca al nomenament de la presidència del consell regulador, òrgan de gestió o comité, llevat que en el reglament d’estos es preveja de manera distinta.

8. La vicepresidència serà triada d’acord amb el que es preveu en l’article 7, apartats 3 i 5, del Decret 222/2007, de 9 de novembre, del Consell, pel qual s’establixen normes relatives als consells reguladors o òrgans de gestió de les denominacions de qualitat de la Comunitat Valenciana.

DISPOSICIÓ DEROGATÒRIA

Queda derogada qualsevol norma d’igual o inferior rang que contradiga el que es disposa en la present orde.

DISPOSICIONS FINALS

*Primera. Execució i aplicació*

Es faculta la persona titular de la direcció general amb competències en matèria de qualitat agroalimentària per a dictar totes les instruccions i resolucions que siguen necessàries per a l’execució d’esta orde.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

  

València, 26 de febrer de 2025

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI